**Cu ce vă încurcă Eminescu?**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu ce vă încurcă Eminescu?

Mă identific cu mine însumi,

Și cu valorile neamului meu,

Cu aceia ce le spunem postumi

Ei, creatorii unși de Dumnezeu.

Noi toți suntem cu slova înfrățiți,

Și-mpreună, cu veșnicul pământ,

Dar de vor fi de semeni dojeniți

Să știe ei, se luptă c-un mormânt.

Unși de liniștea ce prisosește,

Vă pare somnul lor prea liniștit,

Că au fost, vă roade pe muțește,

Invidia voastră-i fără de sfârșit.

Nu rostesc nume, greu e de ales,

Condeiul lor vibrează în eter,

Să-i pomenim, respectul ne dă ghes

Creația lor nu este un mister.

Dar cu ce vă-ncurcă Eminescu?

Când foarte mulți poeți au scris ca el,

Și ați fi dispuși... cu tot firescu’...

Să îl comparați cu un menestrel...

Mai nou geniul nostru e jurnalist,

Zău vă zic, c-am fi într-o ureche!

Ne-ați amețit cu stilul formalist,

La celebrări iar e nepereche.

Și uite așa mai prindem un peșcheș,

Mai inventăm ceva de scris, în cărți,

Ne tragem amiabil câte-un preș

Și mai apoi dăm iama printre morți...

Ați pus poveri p’un spate apăsat,

Cu scrieri mii, ce sufocă nația,

Doar bârfe-s moștenirea ce-a lăsat?

De-asociați mercurul cu creația!

Nu-i har ce îl cumperi pe-o lețcaie,

Nu ai talent, degeaba faci efort,

Un menestrel e suflet, văpaie,

Un creator, e frișca de pe tort.

Azi vă deziceți, mâine scrieți cărți,

Creația lui aproape-i fapt divers,

Vinde mai bine o poză pe coperți,

Decât harul ce a fost pus în vers.

Știm demult, de la bătrânii noștri docți,

Că mai toți românii sunt hâtri și poeți,

E o glumă, dar noi să fim corecți

La noi mai toți sunt critici, exegeți.

Simplu-i, venerabile confrate!

Faci audiență când subiectu-i greu,

Nu uita, te umpli de... păcate!

Cărate-n cârcă pân’ la Elizeu!

Autor: Gabriel Stănciulescu